કર્મથી તિરસ્કાર પામેલાને કોણ વાત્સલ્ય આપે? ચારે તરફથી હડધૂત થતી દુર્ગંધા અશુભ કર્મોનો ક્ષય કરવા સ્વગૃહનો ત્યાગ કરી તીર્થધામોની યાત્રાએ ચાલી નીકળી. અનેક હિંદુ તીર્થધામોની સ્પર્શના કરવાં છતાં તેનો કર્મબોજ હળવો થયો નહી. જીવવાની હિંમત હારી ચૂકેલી મરણને શરણ થવાના પ્રયાસો આદરી સમુદ્રમાં ઝ ઝંપાપાત કરી મૃત્યુને ભેટવા નીકળી. ત્યારે અટવી પસાર કરતાં માર્ગમાં એક તાપસમુનિને જોઇને તેણે નમસ્કાર કર્યો. ત્યારે તાપસમુનિ પણ તીવ્રદુર્ગંધથી તેના પ્રત્યે દુર્ભાવ કેળવી વિમુખ થયા. તે અવસરે દુર્ગંધા પણ પોતાની જાત પર તિરસ્કાર કરતી. તાપસમુનિને કહેવા લાગી કે, “હે મહાત્મા! આપના જેવા રાગહીન પણ જો મારાથી વિમુખ થશે તો આ જગતમાં મારે હવે કોનું શરણ સ્વીકારવું? મારા આ પાપની શુદ્ધિ કેવી રીતે થશે?” તાપસે કહ્યું કે, “હે બાળા! આ વનમાં મારા ગુરુ કુલપતિ છે. તેમની પાસે જઈ તમારા દુખની વાત કરો તેઓશ્રી તમારી વિટંબણાનો ઉપાય બતાવશે. તાપસમુનિના આવા વચનો સાંભળી કંઇક ચેતનવાળી થયેલી તે દુર્ગંધા તાપાસની પાછળ – પાછળ ચાલીને કુલપતિના આશ્રમમાં ગઈ.